VivA-App 'n moet-hê vir jou leerders! - Onnies Online
Is jou leerders se Afrikaanse spelling en woordeskat iets wat jou die horries gee? Moenie bekommerd wees nie! Hulp is so naby soos jou selfoon.
Die Virtuele Instituut vir Afrikaans (VivA), in samewerking met VivA se skolebekendstellingsvenoot, Atterbury Trust, het 'n Afrikaanse woordeboek-app ontwikkel. Laai eenvoudig die splinternuwe, gratis VivA-app af, en kry kitstoegang tot nie een nie, maar sewe van die beste Afrikaanse woordeboeke en woordelyste: die Afrikaanse Woordelys en Spelreëls (AWS), CTexT® SkryfGoed Tesourus, CTexT® Skryfgoed Woordelys, Kuberwoordeboek, Entrepreneurskapwoordeboek, Voorsetselwoordeboek en Gesegdes.
ViVa maak Afrikaans weer leef met hierdie fantastiese toep!
Prof. Gerhard van Huyssteen, uitvoerende direkteur van VivA, verduidelik dat VivA se woordeboekportaal 'n tesourus en ses verskillende woordeboeke bevat wat 'n gebruiker in staat stel om woordbetekenisse, vertalings en sinonieme van woorde vinnig en maklik na te slaan. Die app bevat ook ander taaldienste soos om daagliks vir 'n gebruiker 'n interessante taal- of spelwenk te bied. Die app is vir iOS en Android ontwikkel en kan gratis afgelaai word vanaf die Play Store en die App Store.
"Hoewel enigeen die app kan gebruik, rig VivA die app spesifiek op jongmense. Dit is vandag se skoolkinders en studente wat oor vyftig jaar steeds Afrikaans moet kan praat. VivA wil juis vir hulle die tegnologie gee om Afrikaans te kan gebruik," verduidelik Van Huyssteen.
VivA gaan 'n skolekompetisie vir hoërskoolkinders en hoërskole van stapel stuur op 17 Julie 2015 en die wenner sal op 18 September 2015 aangekondig word. Gaan stof bietjie 'n Afrikaanse idioom of twee af, en stel dit op 'n unieke manier visueel voor. Neem 'n foto, teken 'n prentjie of ontwerp jou skepping op die rekenaar. Jy kan selfs 'n kort video maak! Stuur dan jou ontwerp vir VivA via Instagram met @viva_afrikaans en die hutsmerke #viva_afrikaans en #idioom. Onthou om jou #skoolnaam in te sluit.
Een graadelf- of graadtwaalf-leerder kan 'n universiteitsbeurs losslaan ter waarde van R150 000, ook geborg deur die Atterbury Trust. Om vir die studiebeurs in aanmerking te kom, moet die leerling in graad 11 of 12 en by 'n opvoedkundige instelling geregistreer wees. Die leerling mag vir enige studierigting van sy/haar keuse inskryf, maar hy/sy moet in Afrikaans studeer.
Daar kan weekliks lekker pryse gewen word. Tablette, selfone, T-hemde en ander koel pryse is op die spel.
Boonop kan die skool met die oulikste en oorspronklikste inskrywings R15 000 kontant wen met die komplimente van die Atterbury Trust.
Bepalings en voorwaardes: http://viva-afrikaans.org/skolekompetisie
VivA het ook kurrikulum gebaseerde lesplanne ontwikkel wat Afrikaans Huistaal en Eerste Addisionele Taal onderwysers kan gebruik vir onderrigdoeleindes. Die lesplanne en memorandums sal vanaf 17 Julie 2015 gratis afgelaai kan word.
Onderwysers en skoolkinders word aangemoedig om van die VivA-app gebruik te maak wanneer die werkkaarte ingevul word.
"Ek glo dit is 'n baie opwindende projek waaraan skole moet deelneem aangesien dit aan kinders en onderwysers die toerusting bied wat hulle kan help met Afrikaans," het Van Huyssteen gesê.
VivA is 'n navorsingsinstituut en diensverskaffer vir Afrikaans in digitale kontekste en is 'n geregistreerde maatskappy sonder winsoogmerk. Die stigterslede van VivA is die SA Akademie vir Wetenskap en Kuns, ATKV, Dagbreek Trust, en Noordwes-Universiteit.
Vir meer inligting rakende die VivA-app of die skolekompetisie kan Marlie Coetzee gekontak word by 018 299 1020, of stuur 'n e-pos deur hier te klik.
VivA se app Kompetisie
VivA-app stel geselekteerde woordeboekinskrywings via 'n vanlyn app beskikbaar.
Lys van woordeboeke sluit in: die Afrikaanse Woordelys en Spelreëls (AWS), CTexT® SkryfGoed Tesourus,
CTexT® Skryfgoed Woordelys, Kuberwoordeboek, Entrepreneurskapwoordeboek, Voorsetselwoordeboek en Gesegdes.
Soek: "VivA-app" Wen 'n universiteitsbeurs ter waarde van R150 000!
Baie ander pryse: tablette, selfone, T-hemde
R15 000 vir jou skool
Beeld enige Afrikaanse idioom uit, neem 'n foto, plaas op Instagram met @viva_afrikaans en #viva_afrikaans #idioom #skoolnaam